
ა) დადგენილების პროექტის მიღების მიზეზი

 „კონკურენციის შესახებ“ საქართველოს კანონის  (შემდგომში - კანონი) მე-4 მუხლის მე-2 პუნქტის შესაბამისად, ამავე კანონით გათვალისწინებულ შემთხვევებში, ამ კანონს ასევე აღასრულებს მარეგულირებელი ორგანო - ელექტრონული კომუნიკაციებისა და მაუწყებლობის სფეროში - საქართველოს კომუნიკაციების ეროვნული კომისია (შემდგომში - კომისია). 

კანონის 31-ე მუხლის მე-8 პუნქტის თანახმად „ამ კანონის საფუძველზე მიღებული სააგენტოს სამართლებრივი აქტებით გათვალისწინებული საკითხები წესრიგდება ეკონომიკის შესაბამისი რეგულირებადი სფეროს მომწესრიგებელი სპეციალური კანონმდებლობით.“ აქედან გამომდინარე, კონცენტრაციების თაობაზე შეტყობინების წარდგენისა და განხილვის წესს არეგულირებს როგორც საქართველოს კონკურენციის და მომხმარებლის დაცვის სააგენტოს (შემდგომში - სააგენტო) თავმჯდომარის 2020 წლის 26 ოქტომბრის №39 ბრძანებით დამტკიცებული „კონცენტრაციის თაობაზე შეტყობინების წარდგენისა და განხილვის წესი”, ასევე, კომისიის 2021 წლის 15 ივლისის №4 დადგენილებით დამტკიცებული „საქართველოს კომუნიკაციების ეროვნული კომისიის მიერ „კონკურენციის შესახებ" საქართველოს კანონის აღსრულების მარეგულირებელი წესი“.

ამასთანავე, კანონის 31-ე მუხლის მე-2 პუნქტის თანახმად, კონცენტრაციის თაობაზე შეტყობინების შემსწავლელი ორგანო (კომისია ან სააგენტო) განისაზღვრება კონცენტრაციაში მონაწილე სუბიექტთა წრის მიხედვით.  სწორედ აქედან გამომდინარე, პრინციპულად მნიშვნელოვანია, რომ ამ ორი ადმინისტრაციული ორგანოს მიერ გამოცემული აქტები ერთმანეთთან შესაბამისობაში იყოს და არ მოხდეს კომპეტენციათა აღრევა, დუბლირება ან საკითხის რეგულირების გარეშე დატოვება. 

სააგენტოს თავმჯდომარის 2026 წლის 15 ივნისის №8 ბრძანებით ცვლილება შევიდა სააგენტოს თავმჯდომარის 2020 წლის 26 ოქტომბრის №39 ბრძანებაში და დაზუსტდა და დაკონკრეტდა მთელი რიგი საკითხები, მათ შორის, კონცენტრაციაში მონაწილე პირთა წრის განსაზღვრის, ერთობლივი შემოსავლების გამოთვლის მეთოდოლოგიის,  კონცენტრაციის შეფასების კრიტერიუმებისა და ადმინისტრაციული წარმოების პროცედურების ნაწილში. 

სწორედ აქედან გამომდინარე, საჭიროა, რომ შესაბამისი ცვლილებები შევიდეს კომისიის დადგენილებაშიც.
აღნიშნული ცვლილებები მიზნად ისახავს სამართლებრივი რეგულირების დახვეწას, სამართლებრივი სიცხადისა და განსაზღვრულობის გაზრდას, კონცენტრაციების შეტყობინებისა და განხილვის პროცედურების ოპტიმიზაციას, ასევე კომისიის მიერ კონკურენციის ეფექტიანი დაცვისა და აღსრულების მექანიზმების გაუმჯობესებას.
ამდენად, შემუშავებულია „საქართველოს კომუნიკაციების ეროვნული კომისიის საქმიანობის მარეგულირებელი წესების დამტკიცების თაობაზე“ საქართველოს კომუნიკაციების ეროვნული კომისიის 2003 წლის 27 ივნისის №1 დადგენილებაში ცვლილების შეტანის შესახებ“ საქართველოს კომუნიკაციების ეროვნული კომისიის დადგენილების პროექტი.

ბ) დადგენილების პროექტის არსი და დამახასიათებელი ძირითადი ნიშნები
პროექტით ზუსტდება კომისიის მიერ ეკონომიკური კონცენტრაციების კონტროლისა და შეფასების მარეგულირებელი ნორმები,  კონცენტრაციების წინასწარი შეტყობინების ვალდებულებასთან დაკავშირებული საკითხები, შეტყობინების განხილვის პროცედურები, კონცენტრაციის შეფასების კრიტერიუმები, აგრეთვე კონცენტრაციაში მონაწილე პირთა წრის განსაზღვრის წესები.
პროექტით:
· ზუსტდება კომისიის უფლებამოსილება კონცენტრაციაში მონაწილე პირთა ერთობლივი შემოსავლების ზღვრული ოდენობების, შეტყობინების, განხილვის პროცედურებისა და კონცენტრაციის შეფასების კრიტერიუმების დადგენის მიმართულებით;
· წესს ემატება ახალი 45¹ მუხლი, რომელიც დეტალურად განსაზღვრავს კონცენტრაციაში მონაწილე პირთა (მხარეთა) წრეს სხვადასხვა ტიპის კონცენტრაციის შემთხვევაში, მათ შორის შერწყმის, ერთპიროვნული და ერთობლივი კონტროლის მოპოვების, ერთობლივი საწარმოს დაფუძნებისა და სხვა შემთხვევებისთვის;
· ზუსტდება ერთობლივი შემოსავლების გამოთვლის წესი, მათ შორის იმ შემთხვევებისთვის, როდესაც ეკონომიკური აგენტი რეგისტრირებულია მიმდინარე კალენდარულ წელს ან კონცენტრაცია ეხება საწარმოს მხოლოდ ნაწილის შეძენას;
· განახლებულია დაკავშირებული ეკონომიკური აგენტების წრის განსაზღვრის წესი, რაც უზრუნველყოფს კონცენტრაციის ეკონომიკური ეფექტის სრულყოფილ შეფასებას;
· პროექტით ზუსტდება კანონის მე-11 მუხლის მე-2 პუნქტით გათვალისწინებული შემთხვევა, როდესაც კონტროლის მოპოვება ხორციელდება ერთზე მეტი ეკონომიკურად ურთიერთდაკავშირებული ან/და ერთსა და იმავე პირებს შორის განხორციელებული რამდენიმე ტრანზაქციის საშუალებით. თუ ასეთი ტრანზაქციები ხორციელდება უწყვეტი ორი კალენდარული წლის განმავლობაში, კონტროლის მომპოვებელ პირს/პირებს შეტყობინების ვალდებულება წარმოეშობათ ბოლო ტრანზაქციის განხორციელებამდე. ამასთან, აღნიშნული ტრანზაქციების ერთობლიობა განიხილება ერთ კონცენტრაციად, რომელიც განხორციელებულად ჩაითვლება ბოლო ტრანზაქციის შესრულებით. აღნიშნული რეგულირება ემსახურება იმ შემთხვევების პრევენციას, როდესაც ერთი ეკონომიკური ოპერაცია ფორმალურად რამდენიმე ცალკეულ ტრანზაქციად არის დაყოფილი.
· ხორციელდება მოქმედი წესის ცალკეული დებულებების რედაქციული და ტექნიკური დაზუსტება, მოძველებული ნორმების ამოღება და დანართების შესაბამისობაში მოყვანა.
პროექტით გათვალისწინებული ცვლილებები მიზნად ისახავს კომისიის მიერ კონცენტრაციების კონტროლის მექანიზმის ეფექტიანობის გაზრდას, სამართლებრივი რეგულირების სიცხადისა და პროგნოზირებადობის უზრუნველყოფას, კონცენტრაციის მონაწილე ეკონომიკური აგენტებისთვის პროცედურული წესების დახვეწას და კონკურენციის სამართლის აღმასრულებელ ორგანოებს შორის მიდგომის დაახლოებას.
დადგენილების პროექტი არ ცვლის „კონკურენციის შესახებ“ საქართველოს კანონით განსაზღვრულ კონცენტრაციების კონტროლის ძირითად მატერიალურ-სამართლებრივ ჩარჩოს, არამედ აზუსტებს და სრულყოფს მოქმედი რეგულირების ფარგლებში კონცენტრაციების შეფასების, შეტყობინებისა და განხილვის პროცედურულ წესებს, რაც ხელს შეუწყობს სამართლებრივი განსაზღვრულობისა და ეფექტიანი ადმინისტრირების უზრუნველყოფას.

გ) დადგენილების პროექტის საფინანსო-ეკონომიკური გაანგარიშება

დადგენილების პროექტის მიღება არ იქონიებს გავლენას საქართველოს კომუნიკაციების ეროვნული კომისიის ბიუჯეტზე.

დადგენილების პროექტის მიღება არ იქონიებს გავლენას სახელმწიფო ბიუჯეტის საშემოსავლო და ხარჯვით ნაწილებზე და არც იმ პირთა ფინანსურ მდგომარეობაზე, რომლებზეც გავრცელდება მისი მოქმედება.

დ) გენდერული თანასწორობის მდგომარეობაზე კანონქვემდებარე ნორმატიული აქტის პროექტის მოსალოდნელი ზეგავლენის შეფასება

დადგენილების პროექტის მიღებით გენდერული თანასწორობის მდგომარეობაზე ზეგავლენის მოხდენა მოსალოდნელი არ არის.

ე) ევროკავშირის ის სამართლებრივი აქტი, რომელთან დაახლოების ვალდებულებაც გამომდინარეობს „ერთი მხრივ, საქართველოსა და, მეორე მხრივ, ევროკავშირს და ევროპის ატომური ენერგიის გაერთიანებას და მათ წევრ სახელმწიფოებს შორის ასოცირების შესახებ შეთანხმებიდან“ ან ევროკავშირთან დადებული საქართველოს სხვა ორმხრივი და მრავალმხრივი ხელშეკრულებებიდან

ასეთი არ არსებობს. 

ვ) დადგენილების  პროექტის ავტორი და წარმდგენი

დადგენილების პროექტის ავტორი და წარმდგენია საქართველოს კომუნიკაციების ეროვნული კომისია.

